 NA MERCY KOSKEI MWANAMKE ambaye amegonga vichwa vya vyombo vya habari baada ya taarifa kuchipuka kwamba alitapika panya aliyekufa mnamo Jumatano, Juni 28, 2023 katika eneo la Ndaragu lililoko Njoro, Kaunti ya Nakuru, amezungumzia tukio hilo. Vicky Chepkorir anasema kuwa alianza kuhisi maumivu ya tumbo na kichwa kuwanga mnamo Juni 24, 2023, na akadhani kuwa ni ugonjwa tu wa kawaida na kwamba angepona. Anasema kuwa aliendelea na shughuli zake za kawaida pale nyumbani na hata kufika mahala ambapo amekuwa akifanya kazi kwa muda wa mwaka mmoja sasa ili kutafutia watoto wake riziki. Hata hivyo, hali hiyo ilibadilika Jumanne jioni, Chepkorir alipoanza kulalamika kuwa maumivu ya kichwa yalikuwa yamezidi. Mwanamke huyo mwenye umri wa miaka 28 anasema kuwa kabla ya tukio, alikuwa amefika kwa mwajiri wake na baada ya kazi alirudi nyumbani na kueleza mwanawe kuwa hali yake ilikuwa mbaya na kuwa alitaka kupumzika. Chepkorir anasema kuwa alijibwaga kitandani bila kula kwani alikuwa anahisi ameshiba tayari. “Nilimeza tembe na nikaeleza watoto wangu kuwa naelekea kitandani na kuwa yeyote asithubutu kuniamsha. Niliwaomba waniletee beseni karibu kwani pia nilikuwa nahisi kutapika,” anasema Chepkorir. Hata hivyo mama huyo wa watoto wanne anasema kua mwendo wa saa tisa alfajiri kesho yake, alihisi kitu kama kifaa kwenye koo na baada ya kukilazimisha kitoke (kwa njia ya kutapika) alipigwa na butwa kuona ni panya aliyefariki. “Nilianza kutapika saa tano, kwa mara ya kwanza kabisa ambapo nilitapika maji. Baadaye nilitapika viazi na nyama na hapo nikaingiwa na wasiwasi kwani sikuwa nimekula chochote. Kisha nilisikia msukumo nikajikaza hadi nilipotapika nikapata ni panya,” anasimulia. Chepkorir anasema kuwa baadaye aliomba msaada kutoka kwa ndugu zake waliomsihi arejelee kulala na kuwa wangefika nyumbani asubuhi kujua kilichotokea. Kisa hiki kiliwashangaza wakazi wengi waliofika nyumbani kwa Chepkorir siku ya Alhamisi asubuhi kutaka kujua kilichotokea. Wazee na mapasta pia walifika na kuandaa maombi kabla ya kuteketeza panya huyo huku wazee wakiahidi kufanya matambiko yanayotarajiwa kusafisha yaliyofanyika, na hata kuondoa pemgine laana. Kulingana na Kevin Rono ambaye pia ni mzee wa kijiji wa Segutiet, kisa hiki kimewaacha wakazi wengi kwa mshtuko. Anasema kuwa mujibu wa mila, itikadi na tamaduni za jamii ya Kalenjin, wazee wanatarajiwa kufanya matambiko akiongeza kuwa wameanza mikakati na punde atakapopata nafuu bila shaka itafanyika. “Wanakijiji walifurika asubuhi ya siku iliyofuata katika boma lao baada ya ndugu zake kupasua mbarika ya yaliyojiri. Kwa sasa tutafanya tambiko,” akasema Rono. Mamake Chepkorir, Bi Lilian Ngeno anasema kuwa walimfikisha hospitalini siku ya Ijumaa kwa matibabu na kurejea nyumbani huku akisema kuwa tangu siku ya tukio mwanawe hajaweza kula chochote. Kwa sasa anaomba usaidizi ili mwanawe apelekwe katika hospitali ya Rufaa ya Nakuru ili afanyiwe ukaguzi. Baadhi ya wanakijiji wanasema kabla ya kisa, mwanamke huyo alikuwa ametofautiana na jamaa fulani baada ya punda wa Chepkorir kungia shambani mwake na kula mimea. Wanashuku huenda akawa ndiye chanzo cha mama huyo kutapika panya aliyekufa. [email protected] You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  